|  |  |
| --- | --- |
| **ROKODELSKA PANOGA** | **Kolarstvo** |
| **POVZETEK**  |
| Kolarstvo je izdelovanje lesenih delov za vozove in druga tovorna prometna sredstva, opreme za živino in kmetijska orodja, od konca 19. stol. tudi avtomobilskih karoserij in notranje opreme. Razvijalo se je kot samouško rokodelstvo in kot samostojna obrt, posebno ob razvoju prevozništva. Zdaj je v zatonu.  |
| **OPIS PANOGE**  |
| Na Slovenskem se je kolarstvo razvijalo od 15. stol. dalje kot dopolnilna dejavnost na kmetijah, a tudi kot samostojna obrt; izšlo je iz potrebe po prevozu ljudi in blaga. Znanje so si kolarji nabirali pri mojstrih in v poklicnih šolah, nekateri pa so bili tudi samouki, vendar so se lahko po strokovnosti kosali z izučenimi kolarji. Panoga je bila tesno povezana s kovači, ki so lesena kolesa opremili s kovinskimi deli. Kolarji so imeli svoje delavnice v vaseh in ob prometnih poteh, po katerih so prevozniki oz. furmani vodili svoje vozove. Izdelovali so zlasti vozove, ki so bili sprva povsem leseni, pogosto so imeli kolesa s križi. Kasneje so bili delno kovani, poznani so bili vozovi s kovanimi osmi (tajsel), ogrski voz, kernijski voz in večji tovorni voz z ojačano konstrukcijo – parizar. Kolarji so izdelovali tudi ogrodje za vozove, različne kočije, sani, ročaje za orodje, samokolnice, kmečko orodje (brane, pluge, sejalnike, osipače, lestve …), mrliške vozove, smuči. Pomen kolarske dejavnosti je po drugi svetovni vojni z razvojem avtomobilizma povsem zamrl. Lesena kolesa in lesena prevozna sredstva so zamenjala vozila z gumijastimi kolesi in kovinsko konstrukcijo, konjsko vprego pa traktorji. Nekateri kolarji so takrat preusmerili svojo dejavnost v popravilo starih vozov, izdelovanje manjših ročnih vozičkov, ciz in drugih naprav za prevoz manjšega tovora na dveh ali štirih kolesih. Dandanes izdelujejo kolarji predvsem ročne vozove in vozičke za vsakdanje potrebe na kmetiji. Vrhunec mojstrstva so predstavljale kočije in lesene avtomobilske karoserije z notranjo opremo. Kolarji pri svojem delu uporabljajo različne vrste lesa. To je pomembno še zlasti pri izdelavi kolesa, saj sta od njegove trdnosti odvisni obstojnost voza in varnost vožnje. Pri delu uporabljajo mizarsko orodje. Les sprva na grobo obdelajo s sekiro, nadalje ga obdelujejo na posebni mizi in na stojalu za nabijanje koles s svedri, stružnico, različnimi dleti, brusilnim papirjem, žago, dletom, rašplo, strguljo, obličem, železnim šestilom, garbusom za krašenje izdelkov. Nekatera orodja uspešno nadomeščajo sodobni mizarski pripomočki, ki delujejo na elektriko. Zbirko kolarskega orodja hrani Tehniški muzej Slovenije v Bistri, vendar je ta sorazmerno skromna in predstavlja le najpomembnejše ročno orodje, ki so ga potrebovali pri izdelavi lesenih koles in drugih delov vozov. Kolarske izdelke hrani v svoji zbirki tudi Slovenski etnografski muzej in nekateri drugi slovenski muzeji. Konec 19. stoletja je bilo na Kranjskem 998 kolarjev, danes pa jih je le še nekaj, ki se s kolarstvom ukvarjajo ljubiteljsko.  |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za kolarstvo je potrebno poznavanje različnih vrst lesa, ki mora biti trd in gosto raščen, da zdrži vsa nabijanja in tresljaje. Primerni so jesen, brest in hrast. Učenje se začenja v gozdu z izbiro primernega časa za sečnjo, s sušenjem lesa in se šele nato nadaljuje z izdelavo končnega kolarskega izdelka, ki zahteva poznavanje spretnosti obdelave lesa. Panoge se ne moreš priučiti hitro, potrebno je veliko prakse v delavnici. Zahteva tudi tesno sodelovanje s kovačem in poznavanje te panoge. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine***Ali je panoga vpisana v Register NKD? Ima kakšen drugačen status? So znanja ogrožena? Koliko je približno nosilcev?*  | Panoga ni vpisana v slovenski Register nesnovne dediščine. Nosilci so redki, večinoma starejši ljudje, ki znanja niso uspešno prenesli na mlade. Panoga je ogrožena, kolarji delajo le še iz ljubezni do lesa in ohranjanja tradicije.  |
| **Vidik identitete in prepoznavnosti**  | Rokodelci v panogi niso povezani. Panoga je živa na Moravškem, kamor prihajajo zainteresirani iz vse Slovenije. Kolar Janez Pergar je član društva Rokodelski center Moravče. Promocija poteka prek rokodelskega centra in Tehniškega muzeja Bistra. Vožnja s kočijami in vozovi je pogosto del prireditvenega dogajanja oz. del turistične ponudbe v več slovenskih krajih (npr. na Bledu). Ohranjanje panoge je pomembno za zunanje izražanje slovenske kulturne dediščine.  |
| **Vidik družbenega in gospodarskega napredka** | Panoga se v načinu dela ni kaj dosti spremenila, le da dandanes kolarji uporabljajo tudi sodobne mizarske pripomočke (električno stružnico, električno žago, žago za polkrožno rezanje lesa itd.). Kolarstvo ne prinaša zadostnega zaslužka, ker ni novih naročil, zato zanimanje za dejavnost že dlje časa upada. Obenem pa gre za panogo, ki je dobila svoje mesto v avtomobilski industriji. Lesena notranja oprema avtomobilov je dandanes zelo cenjena. Panoga ne obremenjuje okolja.  |
| **Vidik učinkov na medgeneracijsko povezovanje in vseživljenjsko učenje** | Zelo pomemben bi bil medgeneracijski prenos učenja, vendar ne poteka. V formalnem izobraževanju ni poklica kolarja, neformalnega prenosa znanja pa je premalo. Poklic zaradi spremenjenega načina življenja in dela nima v družbi več svojega nekdanjega pomena. |
| **Vidik učinkov na turizem**  | Dejavnost je še živa, predvsem za restavriranje starih kočij, vozov. Ti imajo pomembno mesto tudi v turistični ponudbi Slovenije (vožnje s kočijami ob porokah, v turističnih krajih itd.), tudi sicer je konjereja v razvoju, zato bi bilo dejavnost smiselno ohraniti in razvijati.  |
| **Viri in literatura** | https://www.tms.si/stalne-razstave/tms-bistra-pri-vrhniki/vodnik-po-zbirkah-tms-bistra/lesarstvo/kolarstvo/ttps://www.youtube.com/watch?app=desktop&v=N8tys0RkC1Ihttps:// kolarstvo.splet.arnes.siRokodelci in umetniki, Branka Bizjan, Alenka Kociper, Agencija Baribal, Ljubljana 2012.[Kako kolar izdela kolo? Janez Pergar, eden zadnjih kolarjev na Slovenskem](https://www.youtube.com/watch?v=N8tys0RkC1I). |